**โครงการอบรมฟื้นฟูอาสาสมัครฉุกเฉินการแพทย์ และการช่วยฟื้นคืนชีพขั้นพื้นฐาน**

**อ.บ้านนาสาร จ.สุราษฎร์ธานี ประจำปีงบประมาณ ๒๕๖4**

**หลักการและเหตุผล**

การเจ็บป่วยฉุกเฉินนับว่าเป็นสาเหตุการตายอันดับหนึ่งของโลก ดังจะเห็นได้จากข้อมูลขององค์การอนมัยโลก พบว่าหนึ่งในสี่ของการตายทั้งหมดในโลก เกิดจากโรคหัวใจ โรคมะเร็ง โรคหลอดเลือดสมอง และการบาดเจ็บ ซึ่งทำให้เกิดความสูญเสียสุขภาพและส่งผลกระทบต่อบุคคลและครอบครัวอย่างรุนแรง การสูญเสียทางเศรษฐกิจเป็นจำนวนมาก

อุบัติเหตุและการเจ็บป่วยฉุกเฉินเป็นสิ่งที่ไม่สามารถคาดการณ์ล่วงหน้าได้ ซึ่งปัจจุบันอุบัติเหตุและการเจ็บป่วยฉุกเฉินนับวันมีแนวโน้มเพิ่มขึ้นทั้งปริมาณและความรุนแรง นำไปสู่การสูญเสียชีวิต เกิดความพิการและยังส่งผลกระทบต่อครอบครัว สังคม และเศรษฐกิจ ปัจจัยที่สำคัญของการรอดชีวิตของผู้ป่วยฉุกเฉิน คือ การได้รับการรักษาพยาบาลที่เหมาะสมในระยะเวลารวดเร็ว ดังนั้นระบบบริการการแพทย์ฉุกเฉิน (EMS) จึงมีความสำคัญสามารถลดอัตราการเสียชีวิต ความพิการ ความเจ็บปวด ความทุกข์ทรมานทั้งกายและใจของผู้ป่วยและครอบครัว รวมทั้งช่วยประหยัดค่าใช้จ่ายในการเข้ารับการรักษาในสถานพยาบาล จากข้อมูลการใช้บริการการแพทย์ฉุกเฉินของพื้นที่ อำเภอ บ้านนาสาร พบว่าผู้ป่วยอุบัติเหตุและเจ็บป่วยฉุกเฉินส่วนใหญ่ยังมาโรงพยาบาลด้วนตนเอง หรือจากการนำส่งของญาติ เพื่อนบ้าน หรือ ผู้ประสบเหตุ ซึ่งขาดความรู้และทักษะในการช่วยเหลือเบื้องต้น ณ จุดเกิดเหตุ และการดูแลขณะนำส่งโรงพยาบาล มีการเคลื่อนย้ายที่ไม่ถูกต้อง ซึ่งจะส่งผลต่อสุขภาพของประชาชน รวมทั้งเศรษฐกิจและสังคม ดังนั้น การให้ความช่วยเหลือผู้เจ็บป่วยฉุกเฉิน และอุบัติเหตุในระยะก่อนถึงโรงพยาบาล จึงเป็นสิ่งสำคัญที่ถือว่าเป็นชั่วโมงแห่งชีวิต (Golden hour) ของการรักษาพยาบาลผู้เจ็บป่วยฉุกเฉินหรือผู้บาดเจ็บจากอุบัติเหตุต่างๆ ที่จะทำให้ผู้ที่เจ็บป่วยฉุกเฉินรอดชีวิตได้มากที่สุด โดยอาสาสมัครฉุกเฉินการแพทย์เป็นบุคลากรในระบบการแพทย์ฉุกเฉินที่มีความสำคัญอย่างยิ่งในการเข้าถึงทันที่ ณ จุดเกิดเหตุ จึงจำเป็นต้องมีการพัฒนาทักษะและความรู้ ในการปฏิบัติการฉุกเฉินอย่างต่อเนื่อง

โรงพยาบาลบ้านนาสาร จึงได้จัดทำ “โครงการอบรมฟื้นฟูอาสาสมัครฉุกเฉินการแพทย์และการช่วยฟื้นคืนชีพขั้นพื้นฐาน อำเภอบ้านนาสาร จังหวัดสุราษฎร์ธานี ประจำปีงบประมาณ 2564” เพื่อให้อาสาสมัครฉุกเฉินการแพทย์ได้นำความรู้และประสบการณ์ที่ได้รับไปดูแลช่วยเหลือผู้ป่วยในระยะวิกฤติฉุกเฉินทางการแพทย์ ณ จุดเกิดเหตุได้ในระดับหนึ่ง และสามารถเชื่อมโยงกับโรงพยาบาลได้อย่างมีประสิทธิภาพ

**วัตถุประสงค์ของโครงการ**

เพื่อฟื้นฟูความรู้และทักษะการปฐมพยาบาลและการช่วยการแพทย์ขั้นพื้นฐาน

**เป้าหมายของโครงการ**

๑ ผู้เข้ารับการอบรมสามารถตรวจวัดและแปลผลสัญญาณชีพได้ถูกต้องมากกว่าร้อยละ ๙๕

๒ ผู้เข้ารับการอบรมสามารถตอบคำถามการใช้ยาเบื้องต้นได้ถูกต้อง มากกว่าร้อยละ ๙๕

๓ ผู้เข้ารับการอบรมทุกคนสามารถปฏิบัติการการปฐมพยาบาลเบื้องต้นและเคลื่อนย้ายได้ถูกต้อง

๔ ผู้เข้ารับการอบรมสามารถให้การช่วยเหลือผู้ป่วยที่ประสบสาธารณภัยได้ถูกต้องมากกว่า

ร้อยละ ๙๕

**กลุ่มเป้าหมาย**

1. วิทยากรและคณะทำงาน จำนวน 20 คน/รุ่น ทั้งหมด 2 รุ่น จำนวน 40 คน
2. ผู้รับการอบรม คือผู้ปฏิบัติการฉุกเฉินจากชุดปฏิบัติการฉุกเฉินทุกหน่วยในอำเภอบ้านนาสาร

80คน/รุ่น ทั้งหมด 2 รุ่น จำนวน 160 คน

**วิธีการดำเนินงาน**

ขั้นเตรียมการ

1. ประสานงาน แต่งตั้งคณะวิทยากร ดำเนินการฝึกอบรม
2. ประชุมชี้แจงหลักสูตรการฝึกอบรม
3. เขียนและเสนอโครงการ
4. เสนอโครงการขอหน่วยคะแนนต่อสถาบันการแพทย์ฉุกเฉินแห่งชาติ
5. เชิญองค์การบริหารส่วนท้องถิ่นและมูลนิธิฯ ส่งรายชื่อเข้ารับการอบรม

ขั้นดำเนินการดำเนินงานโครงการ ตามวัน เวลา และสถานที่ ที่กำหนด ดังนี้

* สอนภาคทฤษฎี และสาธิต พร้อมฝึกภาคปฏิบัติ
* ทดสอบและประเมินผล
* ดำเนินการยื่นหลักฐานขอต่ออายุบัตรประจำตัวผู้ปฏิบัติการฉุกเฉิน

ขั้นประเมินผล

สรุปผลการดำเนินโครงการ และรายงานผลการดำเนินงาน

**สถานที่ดำเนินการ**

ห้องประชุมเงาะโรงเรียน ตึกอุบัติเหตุ โรงพยาบาลบ้านนาสาร อำเภอบ้านนาสาร จังหวัดสุราษฎร์ธานี

**ระยะเวลา ดำเนินการ**

๑. ระยะเตรียมการพฤศจิกายน 2563 – เมษายน 2564

๒. ระยะดำเนินการ

รุ่นที่ ๑ วันที่ 6 เมษายน 2564 รุ่นที่ ๒ วันที่ 7 เมษายน 2564

๓.ระยะประเมินผลธันวาคม ๒๕๖1

**งบประมาณ** งบพัฒนาระบบบริการแพทย์ฉุกเฉินจังหวัดสุราษฎร์ธานี ดังนี้

- ค่าอาหารกลางวัน 50 บาท X 100 คน X 2 รุ่น เป็นเงิน 10,000 บาท

- ค่าอาหารว่างและเครื่องดื่ม 20 บาท X 2 มื้อ X 100 คน X 2 รุ่น เป็นเงิน 8,000 บาท

- ค่าปากกา 160 ด้าม X 4 บาท เป็นเงิน 640 บาท

- ค่ากระดาษทำประกาศนียบัตร เป็นเงิน 600 บาท

- ค่าไวนิลประชาสัมพันธ์โครงการ เป็นเงิน 500 บาท

- ค่าเอกสารประกอบการอบรม เป็นเงิน 1,000 บาท

**รวมเป็นเงิน 20,740 บาท (สองหมื่นเจ็ดร้อยสี่สิบบาทถ้วน)** ทุกรายการสามารถถัวเฉลี่ยกันได้

**การประเมินผลโครงการ**

1. โดยแบบทดสอบความรู้ ก่อนและหลัง การอบรมฟื้นฟู
2. โดยการสาธิตย้อนกลับและใช้แบบประเมินทักษะ ในทุกเรื่องที่ฝึกปฏิบัติ

**ผลที่คาดว่าจะได้รับ**

1. ลดความพิการ และการสูญเสียชีวิต
2. ชุดปฏิบัติการฉุกเฉิน มีการประสานงานกันด้วยดี ปราศจากความขัดแย้ง

|  |  |
| --- | --- |
| ผู้เขียนโครงการ  (นางวิลาวัลย์ ธนทวี)  พยาบาลวิชาชีพ(ด้านการพยาบาล )ชำนาญการ | |
| ผู้เสนอโครงการ  (นางอรนรินทร์ แท่นอ่อน)  พยาบาลวิชาชีพ(ด้านการพยาบาล )ชำนาญการ | ผู้เสนอโครงการ  (นายสมชาย นาคทุ่งเตา)  นักวิชาการสาธารณสุข(ด้านบริการทางวิชาการ)ชำนาญการ |
| ผู้เห็นชอบโครงการ  (นางจินตนา เกษเมือง)  หัวหน้าพยาบาล(พยาบาลวิชาชีพ)ชำนาญการพิเศษ | ผู้เห็นชอบโครงการ  (นายพิชิต สุขสบาย)  ผู้อำนวยการโรงพยาบาลบ้านนาสาร |

ผู้อนุมัติโครงการ